PRESSEMEDDELELSE

16. juni 2014

**Billund BioRefinery hædret  
med EU’s miljøpris 2014**

*Innovativt koncept for udnyttelse af spildevand og husholdningsaffald sikrer EU-anerkendelse til Billund Vand og Krüger*

Fyrtårnsprojektet Billund BioRefinery høster nu en ny flot hæder med tildeling af EU’s miljøpris 2014. Bedømmelseskomiteen tildeler Billund BioRefinery miljøprisen inden for kategorien ”Bæredygtige processer”, fordi den ser ”store perspektiver i projektets bidrag til bæredygtig ressourceanvendelse og energiforsyning”. Prisen blev overrakt af miljøminister Kirsten Brosbøl i dag ved et arrangement i København hos Ingeniørforeningen IDA, der er ansvarlig for uddeling af miljøprisen i Danmark. Billund BioRefinery, der etableres i et tæt samarbejde mellem Billund Kommune, miljøkoncernen Krüger A/S og Billund Vand A/S er nu med i opløbet om de europæiske priser, der uddeles til november.

I forbindelse med tildelingen af EU’s miljøpris 2014 udtaler administrerende direktør Ole P. Johnsen, Billund Vand A/S:

”Prisen er en opmuntring til alle, der ser spildevandssektoren som en vigtig faktor i fremtidens ressourcestrategi. Rammen om Billund BioRefinery er det nuværende Grindsted Renseanlæg, hvor vi behandler både spildevand og husholdningsaffald. Med Billund BioRefinery tilfører vi en række nye teknologier, blandt andet Krügers Exelys™ til kontinuert termisk hydrolyse, der er en verdensnyhed,” siger Ole P. Johnsen.

”Teknologierne sætter os i stand til at øge produktionen af biogas og landbrugsgødning, samtidig med at vi optimerer vandmiljøet markant. Desuden får vi mulighed for på sigt at producere bioplast og meget rene gødningsprodukter. Målet er at producere dobbelt så meget energi, som vi forbruger.”

Afdelingschef Ole Sinkjær, Krüger, supplerer:

”Billund BioRefinery skal fungere som internationalt udstillingsvindue for avanceret dansk spildevandsteknologi, og prisen bidrager til den i forvejen store internationale opmærksomhed på projektet. Foruden Exelys™ til termisk hydrolyse bidrager Krüger blandt andet med Anita™Mox til biologisk rensning og STAR Utility Solutions® til styring. Det tætte samarbejde med forsyninger som Billund Vand A/S er en afgørende forudsætning for, at en virksomhed som Krüger kan øge eksporten og skabe nye arbejdspladser,” siger Ole Sinkjær

**Flere fakta om Billund BioRefinery, Krüger A/S og Billund Vand A/S på næste side samt på** [**www.billundbiorefinery.dk**](http://www.billundbiorefinery.dk)

**For yderligere oplysninger og kommentarer kontakt:**

*Adm. dir. Ole P. Johnsen, Billund Vand A/S, mobil 22 69 24 87*

*Afdelingschef Ole Sinkjær, Krüger A/S, mobil 27 52 11 22*

*HR- og Kommunikationschef Anne Abraham, Krüger A/S, mobil 21 71 38 72*

*Kommunikationsrådgiver Kurt Henriksen, Billund Vand A/S, mobil 40 54 21 33*

**Fakta om Billund BioRefinery**

* Fremtidens renseanlæg, et såkaldt fyrtårns-/demonstrationsprojekt, med støtte fra Miljøteknologisk Udviklings- og Demonstrationsprogram (MUDP) samt Vandsektorens Teknologiudviklingsfond (VTU-fonden) og et samlet budget på knap 70 mio. kr.
* Et anlæg med store miljømæssige perspektiver i form af bedre spildevandsrensning samt udnyttelse af energiindholdet i spildevandsslam i form af el, varme og effektiv, lugtfri naturgødning samt biprodukter som fosfor (kunstgødning) og bioplastik
* Et anlæg med store perspektiver for dansk miljøeksport og et udstillingsvindue for de førende danske kompetencer indenfor spildevandsbehandling og miljøteknologi
* Projektet startede i 2013 og forventes fuldt udbygget i 2017

**Mere information på** [**www.billundbiorefinery.dk**](http://www.billundbiorefinery.dk)

**Fakta om Krüger A/S**

* Krüger A/S udfører alle former for avanceret vandbehandling inden for drikkevand, procesvand, kommunalt og industrielt spildevand, slam, afløbsteknik, jord- og grundvand samt styring, regulering og overvågning af vandbehandlingsanlæg
* Både i Danmark og internationalt arbejder Krüger A/S som rådgiver, entreprenør og leverandør af udstyr, services og løsninger
* Krüger A/S beskæftiger ca. 900 medarbejdere, heraf 450 i Danmark

**Mere information på** [**www.kruger.dk**](http://www.kruger.dk)

**Fakta om Billund Vand A/S**

* Forsyningsselskab med base i Grindsted, ejet 100 pct. af Billund Kommune og organiseret i et aktieselskab jfr. Vandsektorloven med tre datterselskaber, Billund Drikkevand A/S, Billund Spildevand A/S og Billund Energi A/S
* Det nye selskab Billund Energi A/S håndterer aktiviteter og salg af knowhow indenfor energiudnyttelse af husholdningsaffald og biogasområdet
* Billund Vand-koncernen beskæftiger i alt 25 medarbejdere og havde i 2013 en samlet omsætning på 69,6 mio. kr.

**Mere information på** [**www.billundvand.dk**](http://www.billundvand.dk)

**For yderligere oplysninger og kommentarer kontakt:**

*Adm. dir. Ole P. Johnsen, Billund Vand A/S, mobil 22 69 24 87*

*Afdelingschef Ole Sinkjær, Krüger A/S, mobil 27 52 11 22*

*HR- og Kommunikationschef Anne Abraham, Krüger A/S, mobil 21 71 38 72*

*Kommunikationsrådgiver Kurt Henriksen, Billund Vand A/S, mobil 40 54 21 33*